**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О ЕЛЕКТРОНСКОМ ДОКУМЕНТУ, ЕЛЕКТРОНСКОЈ ИДЕНТИФИКАЦИЈИ И УСЛУГАМА ОД ПОВЕРЕЊА У ЕЛЕКТРОНСКОМ ПОСЛОВАЊУ**

**Члан 1.**

У Закону о електронском документу, електронској идентификацији и услугама од поверења у електронском пословању („Службени гласник РС”, број 94/17) у члану 2. тач. 32), 36) и 38) речи: „квалификовани пружалац услуга” замењују се речима: „пружалац квалификоване услуге”.

После тачке 14) додаје се тачка 14а), која гласи:

„14а) чвор (енг. node) представља место прикључења који је део структуре интероперабилности електронске идентификације и омогућава прекограничну аутентикацију лица и има функцију препознавања и обраде, односно прослеђивања преноса података на друге чворове тако што обезбеђује да се инфраструктура електронске идентификације једне државе повеже са инфраструктуром електронске идентификације друге државе;”.

У тачки 19) после речи: „квалификованих услуга од поверења” додају се запета и речи: „у складу са овим законом;”.

Тачка 26) мења се и гласи:

„26) печатилац је правно лице, физичко лице у својству регистрованог субјекта, физичко лице коме је поверено вршење јавних овлашћења или физичко лице које у обављају делатности у складу са посебним прописима има право на коришћење печата (нпр. лица која имају лиценцу за вршење послова или обављање делатности), у чије име се креира електронски печат и чији су идентификациони подаци наведени у сертификату на основу кога је креиран тај електронски печат, односно у сертификату којим се потврђује веза између идентитета тог печатиоца и података за валидацију електронског печата који одговарају подацима за креирање електронског печата који су по овлашћењу печатиоца коришћени при креирању тог електронског печата;”.

У тачки 30) после речи: „квалификованом сертификату за електронски потпис” додају се речи: „и који је издат од стране пружаоца квалификоване услуге од поверења у складу са овим законом;”.

После тачке 36) додају се тач. 36а) и 36б), које гласе:

„36а) услуга управљања квалификованим средством за креирање електронског потписа на даљину је услуга израде квалификованог електронског потписа на даљину путем средства за креирање електронског потписа којим у име потписника управља пружалац квалификоване услуге од поверења и гарантује да се подаци за израду електронског потписа користе под искључивом контролом потписника, у складу са овим законом;

36б) услуга управљања квалификованим средством за креирање електронског печата на даљину је услуга израде квалификованог електронског печата на даљину путем средства за креирање електронског печата којим у име печатиоца управља пружалац квалификоване услуге од поверења и гарантује да се подаци за израду електронског печата користе под искључивом контролом печатиоца, у складу са овим законом;”.

У тачки 40) после речи: „за квалификовани електронски временски жиг” додају се речи: „и издат је од стране пружаоца квалификоване услуге од поверења у складу са овим законом;”.

У тачки 45) речи: „квалификованог пружаоца услугa” замењују се речима: „пружаоца квалификоване услуге”.

После става 1. додаје се став 2, који гласи:

„Сви појмови који се користе у овом закону у мушком роду, обухватају исте појмове у женском роду.”.

**Члан 2.**

У члану 3. став 2. после речи: „пружају” додаје се реч: „искључиво”.

**Члан 3.**

У члану 13. став 3. брише се.

Досадашњи став 4. постаје став 3.

**Члан 4.**

Назив изнад члана 15. и члан 15. мењају се и гласе:

„Електронско општење и електронско достављање између органа јавне власти и странака

Члан 15.

Електронско општење и електронско достављање између органа јавне власти и странака врши се у складу са законом којим се уређује општи управни поступак, законом којим се уређује електронска управа и другим прописима, као и путем услуге квалификоване електронске доставе.”.

**Члан 5.**

У члану 17. тачка 2) речи: „издавалац средстава” замењују се речима: „пружалац услуге”.

**Члан 6.**

У члану 18. став 2. тачка 4) речи: „издавалац средстава” замењују се речима: „пружалац услуге”.

После тачке 4) додаје се тачка 4а), која гласи:

„4а) услове који се односе на податке који се користе у процесу прекограничне сарадње за физичка и правна лица приликом коришћења регистрованих шема електронске идентификације, а који од података о личности садрже име и презиме, датум рођења, адресу становања и пол а у сврху поуздане провере идентитета лица;”.

**Члан 7.**

Назив изнад члана 19. и члан 19. мењају се и гласе:

„Упис у Регистар пружалаца услуга електронске идентификације и шема електронске идентификације

Члан 19.

Регистар пружалаца услуга електронске идентификације и шема електронске идентификације представља скуп података о пружаоцима услуге електронске идентификације и о шемама електронске идентификације, који води Mинистарство.

Пружалац услуге електронске идентификације подноси Mинистарству захтев и потребну документацију за упис у Регистар пружалаца услуга електронске идентификације и шема електронске идентификације.

Регистар из става 1. овог члана од података о личности садржи податке о одговорним лицима, и то: име, презиме, функцију и контакт податке као што су службена адреса, број службеног телефона и службена адреса електронске поште у сврху доступности података корисницима услуге о пружаоцу услуге електронске идентификације.

Саставни део Регистра из става 1. овог члана су и шеме електронске идентификације са листе коју, у складу са чланом 9. Уредбе eIDAS, објављује Европска комисија.

Министарство прописује садржај и начин вођења Регистра из става 1. овог члана, као и начин подношења захтева за упис у тај регистар, у складу са законом који уређује општи управни поступак, потребну документацију уз захтев, образац захтева и начин објављивања података из тог регистра.”.

**Члан 8.**

У члану 23. после става 1. додају се ст. 2, 3, 4. и 5, који гласе:

„Прекогранична интероперабилност регистрованих шема електронске идентификације се остварује путем успостављања чвора који омогућава прекограничну аутентикацију лица, чиме се обезбеђује да се инфраструктура електронске идентификације једне државе повеже са инфраструктуром електронске идентификације друге државе.

Чвор успоставља и њиме управља служба Владе надлежна за пројектовање, развој, изградњу, одржавање и унапређење рачунарске мреже републичких органа.

У процесу управљања чвором орган из става 3. овог члана дужан је да:

1) обезбеди повезивање са чворовима других држава чије су шеме електронске идентификације саставни део Регистра из члана 19. овог закона, односно које су признате на основу међународног споразума;

2) примени мере заштите ради спречавања неовлашћеног приступа подацима који се размењују и обезбеди интегритет податка, који се преносе између чворова употребом одговарајућих техничких решења и праксе;

3) обезбеди да се подаци о личности не чувају у чвору;

4) користи техничка решења која обезбеђују интегритет и аутентичност података, а која се користе приликом прекограничног повезивања чворова;

5) обезбеди да чвор испуњава прописане услове који се односе на формат порука;

6) омогући достављање метаподатака о управљању чвором у стандардном облику који је погодан за аутоматску обраду података, на безбедан и поуздан начин;

7) обезбеди аутоматску обраду параметара који се односе на безбедност;

8) чува податке који би у случају инцидента омогућавали утврђивање места и врсте инцидента у законском року.

9) обезбеди пренос података који обезбеђују поуздано представљање физичког или правног лица, на основу употребе регистроване шеме електронске идентификације приликом прекограничне сарадње у складу са законом.

Прописом Владе из члана 18. став 2. овог закона ближе се уређују услови из става 4. тач. 5), 8) и 9) овог члана који се односе на чвор.”.

**Члан 9.**

У члану 27. став 3. речи: „или на заштиту података о личности који се обрађују у оквиру пружања услуге. У случају када се нарушена безбедност односи на заштиту података о личности пружалац услуге од поверења обавештава и Повереника за информације од јавног значаја и заштиту података о личности”, бришу се.

**Члан 10.**

У члану 31. став 1. тачка 7) после речи: „сертификата” додају се речи: „у случају када пружа услугу издавања квалификованих електронских сертификата, као и базу података који су креирани или примљени од стране пружаоца квалификованих услуга од поверења у оквиру пружања квалификованих услуга од поверења;”.

У ставу 2. тачка 2) речи: „процедуре и поступке” замењују се речима: „политике пружања услуга и практична правила за пружање услуга”, a тачка се замењује тачком и запетом.

После тачке 2) додаје се тачка 3), која гласи:

„3) информациону безбедност.”.

После става 2. додају се нови ст. 3. и 4, који гласе:

„Пружаоци услуга од поверења који издају квалификоване електронске сертификате дужни су да достављају Министарству податке о броју сертификата издатих од почетка пружања услуге до 31. децембра календарске године и податке о броју важећих сертификата на дан 31. децембар календарске године.

Ажурни подаци из става 3. овог члана достављају се редовно, најкасније до 15. јануара за претходну годину, као и по потреби, ванредно, на захтев Министарства.”.

Досадашњи став 3. постаје став 5.

**Члан 11.**

У члану 33. став 2. тачка 2) после речи: „у складу са законом” додају се запета и реч: „или”.

После тачке 2) додаје се тачка 3), која гласи:

„3) путем идентификације на даљину у складу са законом.”.

После става 2. додаје се нови став 3, који гласи:

„Провера података из става 2. овог члана врши се на начин уређен прописом из члана 31. овог закона који ближе уређује услове за пружање квалификоване услуге од поверења.”.

Досадашњи став 3. постаје став 4.

**Члан 12.**

Назив изнад члана 35. мења се и гласи:

„Упис у Регистар пружалаца квалификованих услуга од поверења”.

У члану 35. додаје се нови став 1. који гласи:

„Регистар пружалаца квалификованих услуга од поверења представља скуп података о пружаоцима квалификованих услуга од поверења и о квалификованим услугама од поверења који води Министарство.”.

Досадашњи ст. 1-8 постају ст. 2-9.

У досадашњем ставу 1. који постаје став 2. после речи: „Регистар пружалаца квалификованих услуга од поверења” запета се замењује тачком, а речи: „који води Министарство”, бришу се.

Досадашњи став 7, који постаје став 8. мења се и гласи:

„Регистар из става 1. овог члана од података о личности садржи податке о одговорним лицима, и то: име, презиме, функцију и контакт податке као што су службена адреса, службени број телефона и службена адреса електронске поште у сврху доступности података о пружаоцу квалификоване услуге од поверења са којим се закључује уговор о пружању услуге.”.

**Члан 13.**

После члана 36. додаје се назив члана и члан 36а, који гласи:

„Употреба квалификованих електронских сертификата и квалификованих електронских временских жигова у софтверским решењима органа јавне власти

Члан 36а

Орган јавне власти дужан је да у пружању услуга електронске управе у смислу закона којим се уређује електронска управа у софтверским решењима омогући употребу квалификованих електронских сертификата и квалификованих електронских временских жигова издатих од свих пружалаца квалификованих услуга од поверења уписаних у Регистар из члана 35. овог закона.”.

**Члан 14.**

Члан 37. мења се и гласи:

„Члан 37.

Државни орган може пружати квалификоване услуге од поверења уколико испуњава услове за пружање услуга предвиђене овим законом.

Оцењивање испуњености услова државног органа за пружање услуге од поверења врши министарство, односно инспектор за електронску идентификацију и услуге од поверења, након поднетог захтева.

Изузетно од става 2. овог члана оцењивање испуњености услова врши се на основу интерне контроле у сарадњи са надлежним министарством само у случају када је пружалац квалификоване услуге од поверења министарство надлежно за послове одбране, уз обавезу достављања извештаја о извршеној интерној контроли надлежном министарству.

Након провере испуњености услова Влада уредбом утврђује да државни орган може да обавља квалификовану услугу од поверења која је била предмет оцењивања из става 2. овог члана.

Министарство врши упис државног органа у регистар из члана 35. овог закона, на основу уредбе из става 4. овог члана.”.

**Члан 15.**

Члан 38. мења се и гласи:

„Члан 38.

Јавна листа квалификованих услуга од поверења на аутоматизујући начин поуздајућим странама обезбеђује поуздану информацију о статусу пружаоца квалификованих услуга од поверења и њихових квалификованих услуга у складу са подацима уписаним у регистар из члана 35. овог закона.

Јавна листа квалификованих услуга од поверења садржи информацију о релевантним протеклим догађајима у вези са статусом садашњих и бивших пружалаца и њихових услуга током времена, укључујући информацију о почетку пружања, губитку целовитости услуге од поверења, привременој забрани, престанку пружања услуге, брисању из регистра и другим догађајима забележеним у оквиру послова вођења регистра, инспекцијског надзора или догађајима пријављеним од стране пружаоца, а који утичу на прихватљивост квалификоване услуге од поверења и поступак утврђивања њеног статуса у одређеном временском тренутку.

У Јавну листу квалификованих услуга од поверења уписују се подаци из ст. 1. и 2. овог члана као и други подаци утврђени прописом Министарства из става 6. овог члана и одговарајућим стандардима.

Пружаоци квалификованих услуга од поверења дужни су да, на захтев Министарства, у року од седам дана, доставе податке из става 3. овог члана, као и да о свакој промени података из става 3. овог члана обавесте Министарство без одлагање.

Подаци о сертификату којим је подржан потпис Јавне листе квалификованих услуга од поверења, укључујући sha-256 отисак објављују се у „Службеном гласнику Републике Србије”.

Министарство прописује техничке услове, форму и начин објављивања јавне листе квалификованих услуга од поверења и услове које министарство надлежно за објављивање јавне листе квалификованих услуга од поверења мора да обезбеди при њеном формирању, потписивању и објављивању.

Форма и начин објављивања јавне листе квалификованих услуга од поверења из става 6. овог члана треба да буду усклађени са техничким условима за листе од поверења из члана 22. Уредбе eIDAS.”.

**Члан 16.**

У члану 41. став 2. тачка 2) после речи: „потписа” додају се речи: „на даљину”.

У тачки 5) после речи: „печата” додају се речи: „на даљину”.

**Члан 17.**

У члану 46. став 3. после речи: „квалификованим средством за креирање електронског потписа, односно печата” додају се речи: „на даљину (у даљем тексту: услуга управљања квалификованим средством на даљину)”.

**Члан 18.**

Назив изнад члана 47. и члан 47. мењају се и гласе:

„Сертификација квалификованих средстава за креирање електронског потписа односно печата и упис у Регистар квалификованих средстава за креирање електронских потписа и електронских печата

Члан 47.

У складу са законом којим се уређују технички захтеви за производе и оцењивање усаглашености, Министарство именује тело за оцену усаглашености средстава за креирање квалификованог електронског потписа односно печата (у даљем тексту: именовано тело) које врши оцену усаглашености у складу са прописом из члана 46. овог закона.

Прописом из члана 46. овог закона ближе се уређују услови које мора да испуњава именовано тело.

Регистар квалификованих средстава за креирање електронских потписа и електронских печата представља скуп података о квалификованим средствима за креирање електронских потписа и електронских печата, који води Министарство.

Захтев за упис у Регистар из става 3. овог закона подноси се Министарству, на основу извештаја које добија од именованих тела.

Именовано тело без одлагања, а најкасније у року од седам дана од настале промене, обавештава Министарство о издатим и повученим потврдама о усаглашености средстава за креирање електронских потписа односно печата.

Саставни део Регистра из става 3. овог члана су и квалификована средства за креирање електронског потписа и електронског печата са листе коју, у складу са чланом 31. Уредбе eIDAS, објављује Европска комисија.

За квалификована средства за креирање електронских потписа и електронских печата из става 6. овог члана не подноси се захтев за упис у Регистар квалификованих средстава за креирање електронских потписа и електронских печата.

Министарство прописује садржај и начин вођења Регистра из става 3. овог члана, начин подношења захтева за упис у тај регистар у складу са прописима који уређују општи управни поступак, потребну документацију уз захтев и образац захтева.”.

**Члан 19.**

У члану 51. став 3. после речи: „тог органа” додају се речи: „или квалификовани електронски потпис овлашћеног лица органа јавне власти”.

**Члан 20.**

У члану 55. став 1. мења се и гласи:

„Пружалац услуге је у обавези да приликом пружања услуге квалификоване електронске доставе изда две потврде пошиљаоцу, и то:

1) потврду да је примио електронску поруку пошиљаоца и проследио је примаоцу;

2) потврду да је прималац преузео достављену електронску поруку.”.

У ставу 3. тачка 4) мења се и гласи:

„4) датум и време пријема и прослеђивања електронске поруке од стране пружаоца услуге, односно датум и време преузимања достављене електронске поруке од стране примаоца. ”.

У ставу 4. реч: „доставе” замењује се речју: „преузимања”.

У ставу 5. речи: „датум и време доставе” замењују се речима: „датум и време преузимања”.

**Члан 21.**

Члан 56. мења се и гласи:

„Члан 56.

Пружаоци услуге квалификоване електронске доставе у обавези су да приликом пружања услуге квалификоване електронске доставе омогуће пријем и слање порука и када је пошиљалац или прималац поруке корисник другог пружаоца услуге квалификоване електронске доставе.

Размена електронских порука из става 1. овог члана врши се на начин уређен прописом из члана 55. овог закона који ближе уређује услове за услуге квалификоване електронске доставе.”.

**Члан 22.**

У члану 66. став 1. тачка 2) речи: „или на заштиту података о личности који се обрађују у оквиру пружања услуге”, бришу се.

У тачки 9) речи: „став 2” замењују се речима: „став 3”.

Тачка 17. мења се и гласи:

„17) не обезбеди пријем и слање порука и када је пошиљалац или прималац поруке корисник другог пружаоца услуге квалификоване електронске доставе (члан 56. став 1);”.

**Члан 23.**

После члана 73. додаје се назив изнад члана и члан 73а, који гласе:

„Начин оцене усаглашености средства за креирање квалификованог електронског потписа односно печата на даљину до именовања тела за оцену усаглашености

Члан 73а

Приликом вршења оцењивања усаглашености услуге управљања квалификованим средством на даљину, врши се и оцена усаглашености средства за креирање електронског потписа односно печата са прописаним условима.

Оцену усаглашености средства из става 1. овог члана врши Министарство, односно тело за оцењивање усаглашености из члана 34. овог закона, до именовања тела из члана 47. овог закона.

Средство из става 1. овог члана сматра се квалификованим само у оквиру оцењене услуге управљања квалификованим средством за креирање електронског потписа, односно печата на даљину коју пружа пружалац квалификоване услуге од поверења.

Средство из става 1. овог члана уписује се у Регистар квалификованих средстава за креирање електронских потписа и електронских печата уз напомену да се средство сматра квалификованим само када се користи у оквиру оцењене услуге.”.

**Члан 24.**

Прописи донети на основу Закона о електронском документу, електронској идентификацији и услугама од поверења у електронском пословању („Службени гласник РС”, број 94/17), ускладиће се са одредбама овог закона у року од шест месеци од дана ступања на снагу овог закона.

**Члан 25.**

Овај закон ступа на снагу осмог дана од дана објављивања у „Службеном гласнику Републике Србије”.